Na podlagi 3. odstavka 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – Zzavar-E in 40/12 - ZUJF, v nadaljevanju ZJU) v povezavi s 25. členom Zakona o delovnih razmerjih (21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US in 22/19 – ZPosS, v nadaljevanju ZDR-1) Urad Vlade RS za komuniciranje, Gregorčičeva 25, 1000 Ljubljana

objavlja prosto uradniško delovno mesto za **DOLOČEN ČAS**

**PODSEKRETAR** (šifra 150) v Oddelku za komunikacijske projekte, za čas od 1. 1. 2020 do 31. 12. 2020, ki bo opravljal naslednje naloge:

* samostojno oblikovanje ključnih sistemskih rešitev in drugih najzahtevnejših gradiv,
* vodenje in sodelovanje v najzahtevnejših projektnih skupinah,
* neposredna pomoč pri vodenju strokovnih nalog na delu delovnega področja Urada oziroma notranje organizacijske enote,
* koordinacija priprave in objave vsebin na spletnem mestu državne uprave,
* pomoč glavnim urednikom pri pripravi, umeščanju in objavi vsebin za spletno mesto državne uprave,
* urejanje spletnih strani,
* priprava informacij in gradiv za objavo na spletu ter družbenih medijih,
* priprava sporočil za javnost,
* opravljanje drugih najzahtevnejših nalog.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* zaključena visokošolska univerzitetna izobrazba (prejšnja) oziroma specializacija po visokošolski strokovni izobrazbi (prejšnja) oziroma magisterij po visokošolski strokovni izobrazbi (prejšnja) oziroma magistrska izobrazba (druga bolonjska stopnja);
* najmanj 6 let delovnih izkušenj;
* znanje uradnega jezika;
* osnovna raven znanja tujega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe, in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanje dela in stopnja izobrazbe.

**Prijava mora vsebovati:**

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum zaključka izobraževanja ter ustanova, na kateri je bila izobrazba pridobljena;

2. izjavo o vseh dosedanjih zaposlitvah, v kateri kandidat navede datum sklenitve in datum prekinitve delovnega razmerja pri posameznem delodajalcu ter na kratko opiše delo, ki ga je opravljal pri tem delodajalcu;

3. izjavo kandidata, da:

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

4. izjavo, da za namen tega postopka dovoljuje Uradu Vlade RS za komuniciranje pridobitev podatkov iz 3. točke iz uradne evidence;

5. izjavo o znanju tujega jezika na osnovni ravni.

Zaželeno je, da prijavo kandidat odda na priloženem obrazcu in v njej poleg formalne izobrazbe navede tudi druga znanja in veščine, ki jih je pridobil. Kandidat naj prijavi priloži kratek življenjepis.

Prednost pri izbiri bodo imeli kandidati:

* s poznavanjem zakonitosti pisanja za splet in za družbene medije,
* z izkušnjami pri strateških in komunikacijskih projektih,
* z izkušnjami z urednikovanjem in s pripravo in objavo vsebin na spletu in družbenih medijih.

Z izbranim kandidatom bo sklenjena pogodba o zaposlitvi za **določen čas od 1. 1. 2020 do 31. 12. 2020 s polnim delovnim časom.** Izbrani kandidat bo delo opravljal na uradniškem delovnem mestu podsekretar. Izbrani kandidat ne bo imenovan v uradniški naziv, pravice in dolžnosti pa se mu določijo glede na uradniški naziv podsekretar. Izbrani kandidat bo delo opravljal v prostorih Urada Vlade RS za komuniciranje, Gregorčičeva 25, 1000 Ljubljana oz. v drugih uradnih prostorih, kjer Urad opravlja svoje naloge.

Kandidati vložijo prijavo v pisni obliki, ki jo pošljejo v zaprti ovojnici z označbo: "za prosto delovno mesto«, na naslov: Urad Vlade RS za komuniciranje, Gregorčičeva 25, 1000 Ljubljana, in sicer v roku treh delovnih dni od objave na Zavodu RS za zaposlovanje in spletnem mestu gov.si. Za pisno obliko prijave se šteje tudi elektronska oblika, poslana na elektronski naslov: gp.ukom@gov.si, pri čemer veljavnost prijave ni pogojena z elektronskim podpisom.

**Izbira kandidata, s katerim bo sklenjena pogodba o zaposlitvi, bo opravljena v skladu s 24. členom ZDR-1, ki določa, da ima delodajalec ob upoštevanju zakonskih prepovedi pravico do proste odločitve, s katerim kandidatom, ki izpolnjuje pogoje za opravljanje dela, bo sklenil pogodbo o zaposlitvi**. Kandidati bodo o izbiri pisno obveščeni najkasneje v roku 8 dni po opravljeni izbiri. Kandidatom, ki bodo prijavo poslali v elektronski obliki, bo obvestilo poslano na elektronski naslov, s katerega je kandidat poslal prijavo za zaposlitev.

Dodatne informacije daje Stanka Lamut Galič, telefon: 01/478-26-02, vsak delavnik od 9.00 do 14.00 ure.

V besedilu javne objave so izrazi, zapisani v moški spolni slovnični obliki, uporabljeni kot nevtralni za moške in ženske.

 mag. Kristina Plavšak Krajnc

direktorica

Številka: 100-36/2019/2

Datum: 2. 12. 2019